
Text rozhodnutia
Súd: Krajský súd Bratislava Spisová značka: 3CoKR/58/2017 Identifikačné číslo súdneho spisu: 4115212104 Dátum vydania rozhodnutia: 02. 10. 2017 Meno a priezvisko sudcu, VSÚ: JUDr. Beata Trandžíková ECLI: ECLI:SK:KSBA:2017:4115212104.11 Uznesenie Krajský súd v Bratislave, v senáte zloženom z predsedníčky senátu JUDr. Beaty Trandžíkovej a členov senátu JUDr. Borisa Tótha a JUDr. Paulíny Pacherovej, v právnej veci vyhláseného malého konkurzu na majetok úpadcu: P.. M. H., nar. XX.XX.XXXX, bytom E. ul. XXX/XX, XXX XX F., ktorého správcom je LawService Recovery, k.s., so sídlom Štefánikova trieda 9, 949 01 Nitra, značka správcu S 1731, o sťažnosti Z.. P.. Z. T. zo dňa 20.12.2016 a o návrhu správcu LawService Recovery, k.s. zo dňa 29.02.2016 na opravu uznesenia č.k. 31K/34/2015-118 zo dňa 22.12.2015, o odvolaní správcu proti II. výroku uznesenia Okresného súdu Nitra č.k. 31K/34/2015-187 zo dňa 24.01.2017, takto r o z h o d o l : Krajský súd v Bratislave uznesenie Okresného súdu Nitra č.k. 31K/34/2015-187 zo dňa 24.01.2017, v časti II. výroku, ktorým súd návrh navrhovateľa na vydanie opravného uznesenia zamietol, potvrdzuje. o d ô v o d n e n i e : 1. Okresný súd Nitra (súd prvej inštancie) uznesením č.k. 31K/34/2015-187 zo dňa 24.01.2017, I. výrokom zrušil uznesenie č.k. 31K/34/2015-176 zo dňa 20.12.2016 a II. výrokom zamietol návrh navrhovateľa na vydanie opravného uznesenia. V odôvodnení vydaného rozhodnutia súd prvej inštancie uviedol, že neboli splnené podmienky pre vydanie opravného uznesenia vo vzťahu k uzneseniu č.k. 31K/34/2015-118 zo dňa 22.12.2015 v zmysle § 224 CSP, nakoľko nešlo o žiadnu chybu v písaní, počítaní a ani o inú zrejmú nesprávnosť. Z uvedeného dôvodu bolo opravné uznesenie súdu prvej inštancie č.k. 31K/34/2015-176 zo dňa 20.12.2016, ktoré vydal vyšší súdny úradník, nedôvodné. Súd prvej inštancie preto vyhodnotil sťažnosť odvolaného správcu Z.. P.. Z. T. ako dôvodnú a postupom podľa § 250 ods. 2 CSP napadnuté uznesenie zrušil. Súd prvej inštancie ďalej uviedol, že nebolo možné vyhovieť návrhu správcu zo dňa 29.02.2016 na vydanie opravného uznesenia, nakoľko o paušálnej odmene správcu už bolo rozhodnuté právoplatným uznesením, ktoré nevykazuje žiadnu chybu v písaní alebo počítaní, ktorú by bolo potrebné opraviť v zmysle § 224 CSP. Odvolaním napadnuté uznesenie súdu prvej inštancie bolo zverejnené v Obchodnom vestníku č. 21 dňa 31.01.2017. 2. Proti II. výroku predmetného uznesenia podal v zákonnej lehote na súde prvej inštancie odvolanie správca úpadcu, argumentujúc tým, že konanie má inú vadu, ktorá mohla mať za následok nesprávne rozhodnutie vo veci v zmysle § 365 ods. 1 písm. d/ CSP, súd prvej inštancie dospel na základe vykonaných dôkazov k nesprávnym skutkovým zisteniam v zmysle § 365 ods. 1 písm. f/ CSP a odvolaním napadnuté uznesenie vychádza z nesprávneho právneho posúdenia v zmysle § 365 ods. 1 písm. h/ CSP. Odvolateľ poukazuje na fakt, že konkurz bol vyhlásený na majetok úpadcu, ktorý je fyzickou osobou - nepodnikateľom. Odvolateľ poukazuje na ust. § 10 a § 12 ods. 1, 2 vyhlášky Ministerstva spravodlivosti Slovenskej republiky č. 665/2005 Z.z., ktorou sa vykonávajú niektoré ustanovenia zákona č. 7/2005 Z.z. o konkurze a reštrukturalizácii a o zmene a doplnení niektorých zákonov (ďalej len „vyhláška“). Odvolateľ má za to, že uznesenie súdu prvej inštancie č.k. 31K/34/2015-118 zo dňa 22.12.2015 o priznaní odmeny vo výške pre fyzické osoby - podnikateľov alebo právnické osoby, obsahuje zjavnú chybu, ktorej dôsledkom je nezákonný stav, a takéto priznanie je možné chápať ako zlyhanie duševnej činnosti osoby zodpovednej za vydanie uznesenia o priznaní odmeny (komentár k § 224 CSP). Ako dôvod zlyhania odvolateľ uvádza žiadosť odvolaného správcu na priznanie odmeny zo dňa 25.11.2015, v ktorej sa domáhal priznania odmeny v nezákonnej výške, pričom súd sa spoliehal na obsah návrhu na priznanie odmeny, bez kontroly uznesenia o vyhlásení konkurzu. Odvolateľ má za to, že sťažnosť odvolaného správcu proti opravnému uzneseniu nie je dôvodná, keď vydaním opravného uznesenia bol dosiahnutý súlad faktického a právneho stavu. Vzhľadom na uvedené odvolateľ navrhuje, aby odvolací súd zrušil II. výrok odvolaním napadnutého uznesenia a vec vrátil súdu prvej inštancie na ďalšie konanie a nové rozhodnutie. 3. K odvolaniu navrhovateľa sa vyjadril odvolaný správca, ktorý vo svojom podaní zo dňa 10.03.2017, súdu prvej inštancie doručenom dňa 14.03.2017, uviedol, že odvolaním napadnuté uznesenie považuje za správne. Zároveň poukázal na novelizované ust. § 12a vyhlášky, z ktorého je zrejmé, že status podnikateľa nebude mať význam pre účely stanovenia výšky paušálnej odmeny správcu, čím zákonodarca zamedzil nejednotnosti v rozhodovaní súdov. Podľa odvolaného správcu doterajším kritériom v tejto súvislosti bol / mal byť jednoznačne uvedený status podnikateľa, a nie to, či bol konkurz vyhlásený na majetok fyzickej osoby podnikateľa alebo fyzickej osoby nepodnikateľa. Odvolaný správca k celej veci uviedol, že s použitím poslednej právnej úpravy vyhlášky, ak by súd v súčasnosti rozhodoval o paušálnej odmene správcu do konania prvej schôdze veriteľov podľa druhej časti ZoKR, priznal by odmenu správcovi vo výške 6.600,- Eur s poukazom na zistenú výšku majetku úpadcu do konania prvej schôdze veriteľov. 4. K vyjadreniu odvolaného správcu zo dňa 10.03.2017 podal vyjadrenie odvolateľ, v ktorom uviedol, že v zmysle § 206f ods. 1 ZoKR nie je možné, aby sa súčasná právna úprava aplikovala na právny stav, ktorý vznikol pred účinnosťou novely č. 25 zo dňa 24.01.2017, ktorou došlo k zmene § 12a vyhlášky. Odvolaný správca by tým založil retroaktivitu, ktorá je v právnom štáte neprípustná. 5. Podľa § 196 zákona č. 7/2005 Z.z. o konkurze a reštrukturalizácii a o zmene a doplnení niektorých zákonov (ďalej ako „ZoKR“), ak tento zákon neustanovuje inak, na začatie konkurzného konania, na konkurzné konanie, na začatie reštrukturalizačného konania, na reštrukturalizačné konanie a konanie o oddlžení (ďalej len „konanie podľa tohto zákona“) sa primerane použijú ustanovenia Civilného sporového poriadku <. 6. Konkurz na majetok dlžníka bol vyhlásený uznesením Okresného súdu Nitra č.k. 31K/34/2015-82 zo dňa 10.08.2015, ktoré nadobudlo právoplatnosť a vykonateľnosť dňa 18.08.2015. 7. Podľa § 206c ZoKR, konania začaté pred 1. januárom 2016 sa dokončia podľa predpisov účinných do 31. decembra 2015. 8. Podľa § 24 ods. 2 písm. a/ zákona č. 160/2015 Z.z. Civilný sporový poriadok v platnom znení (ďalej ako „CSP“), na konanie o odvolaní proti rozhodnutiu vydanému v konaní podľa odseku 1 je príslušný Krajský súd v Bratislave pre obvody súdov uvedených v odseku 1 písm. a/ až d/. 9. Krajský súd v Bratislave prejednal vec podľa § 379 a § 380 CSP bez nariadenia pojednávania a dospel k záveru, že vydané rozhodnutie súdu prvej inštancie v odvolaním napadnutej časti II. výroku je vecne správne. 10. Podľa § 224 CSP, súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave súd vydá opravné uznesenie, ktoré doručí subjektom konania. 11. Odvolací súd po preskúmaní spisového materiálu vedeného na Okresnom súde Nitra pod sp. zn. 31K/34/2015, vrátane predmetného uznesenia napadnutého odvolaním, po oboznámení sa s predloženými listinnými dokladmi, ako aj s dôvodmi podaného odvolania mal za to, že súd prvej inštancie v danej veci postupoval vecne správne, keď dospel k názoru, že v danom prípade nešlo o žiadne chyby v písaní a ani v počítaní. Odvolací súd nezistil žiadny z dôvodov uvedený v zmysle § 224 CSP na opravu rozhodnutia súdu prvej inštancie a stotožnil sa so skutkovým stavom tak, ako ho zistil súd prvej inštancie. 12. Odvolací súd preto z vyššie uvedených dôvodov nemôže prihliadnuť k odvolaniu navrhovateľa, ani dôvodom v ňom uvedených, nakoľko súd prvej inštancie postupoval vecne správne, aplikoval správny právny predpis (CSP) a svoje rozhodnutie aj riadne zdôvodnil. Nie je preto možné na takto zistenom skutkovom základe, ktoré je vecne správne zistené súdom prvej inštancie, odvolaniu vyhovieť. Vzhľadom na vyššie uvedené, odvolací súd uznesenie súdu prvej inštancie podľa § 387 ods. 1 CSP potvrdil v II. výrokovej časti tohto rozhodnutia ako vecne správne. 13. Podľa § 387 ods. 1 a 2 CSP, odvolací súd rozhodnutie súdu prvej inštancie potvrdí, ak je vo výroku vecne správne. Ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Toto uznesenie bolo členmi senátu prijaté pomerom hlasov 3:0 (§ 393 ods. 2 CSP). Poučenie: Proti tomuto uzneseniu odvolanie nie je prípustné. Dovolanie, ani dovolanie generálneho prokurátora, proti uzneseniu vydanému v konaní podľa NR SR č. 7/2005 Z.z. o konkurze a reštrukturalizácii a o zmene a doplnení niektorých zákonov v znení neskorších predpisov nie je prípustné (§ 198 ods. 1 posledná veta ZoKR).

